**OBČINA BRDA**

**Trg 25. maja 2**

**5212 Dobrovo**

Številka: 0322/2010-24

Datum: 25.3.2010

**OBČINSKI SVET**

**OBČINE BRDA**

**ZADEVA: ODGOVORI NA POBUDE IN VPRAŠANJA IZ 24. REDNE**

**SEJE**

**Milena Beguš**

1. Občinska uprava je zadevno pobudo oziroma predlog posredovala Domu upokojencev Nova Gorica. V razgovorih z direktorjem DUNG smo prišli do zaključka, da je pobuda smiselna in da jo tudi DUNG podpira. Ker pa sami niso oziroma nismo uspeli dobiti ustrezne zakonske rešitve, je DUNG naslovil na Ministrstvo za delo, družino in socialne dne 16.2.2010 spodaj navedeno vprašanje, na katero pa še nismo oziroma niso prejeli ustreznega odgovora. Po prejemu ustreznega odgovora s strani resornega ministrstva in glede na vsebino le-tega bomo skupaj z DUNG izvedli ustrezne aktivnosti.

Vprašanje pa je sledeče: »Iz Občine Brda so na DUNG naslovili vprašanje, na katerega jim ne znamo natančno odgovoriti. Glede na to, da imamo enoto tudi v njihovi občini jih zanima, na kakšen način ter na podlagi katere zakonodaje pripada pravica do imenovanja predstavnika ravno Mestni občini Nova Gorica. V statutu DUNG je določeno, da je v sestavi sveta zavoda en predstavnik lokalne skupnosti, ni pa točno določeno po kakšnem ključu se le-tega izbere, če ima dom enote v različnih občinah. V 35. členu sicer piše, da daje k izbranemu kandidatu za direktorja mnenje tudi občina, kjer ima zavod sedež, kar pa po mojem mnenju ne gre enačiti s pravico do imenovanja predstavnika lokalne skupnosti. Tudi v ZSV in Zakonu o zavodih nisem našel določila, ki bi natančneje opredeljevalo to pravico, je pa predvidena možnost, da se to opredeli z aktom o ustanovitvi ali s statutom.

1. Občina Brda skrbi za socialno ogrožene v okviru Komisije za socialne zadeve in jim tudi pomaga na podlagi Pravilnika o denarnih pomočeh v Občini Brda. Občinska uprava pa tudi ob reševanju konkretnih socialnih problemov le-te rešuje v okviru neformalnih skupin. Tako smo reševali in rešili problematiko ga. Milke Mozetič v povezavi s CSD Nova Gorica, z gospodom Kržišnikom iz Župnijskega urada v Biljani ter predsednikom VS Šmartno. V reševanje problema družine Bizaj iz Dolnjega Cerovega, ki je bil prav tako uspešno rešen pa smo v neformalno skupino vključili CSD Nova Gorica, Rdeči križ Nova Gorica, gospoda Jožeta Ipavca iz Župnijskega urada Kojsko, VS Cerovo in Karitas Brda.

V občinski upravi menimo, da socialne probleme v Občini Brda uspešno, v okviru zmožnosti, rešujemo, kar pa ne pomeni, da ni o ideji za opraviti diskusijo in resno razmisliti. Menimo pa, da je to predlog o katerem moramo prepustiti razmislek in odločitev novemu sklicu Občinskega sveta Občine Brda.

1. V občinski upravi smo z zadovoljstvom prebrali podano pobudo iz katere je razbrati, da obstaja morebitna rešitev o ureditvi spominske sobe S. Kumarja v prostorih nekdanjega gradu v lasti družine Konjedic. Glede na to, da iz pobude izhaja, da je VS Kojsko že opravila uvodne razgovore z lastniki gradu jo pozivamo in prosimo, da kot ožji del občine organizira skupni sestanek na katerega se bo občinska uprava z zadovoljstvom odzvala. Menimo namreč, da je za uspešne razgovore ključen že prvi kontakt in da glede na to, da so bili prvi razgovori že opravljeni, da se jih udeležijo isti ljudje. Če bomo skupaj uspeli dobiti ustrezno rešitev, ki bo zadovoljila vse strani, je Občina Brda pripravljena že v rebalansu proračuna za leto 2010 zagotoviti sredstva za realizacijo projekta.

**Klemen Bajt**

1. Občinska uprava je izvajalca del na investiciji »Sanacija ovinkov na cesti RII-402 odsek 1465 Gonjače-Šmartno od km 0+200 do 0+760«, družbo Cestno podjetje Nova Gorica d.d., Nova Gorica, in nadzornika del, družbo Projekt d.d., Nova Gorica, seznanila z dano pobudo in dobila zagotovilo, da se bo zadevna brežina ustrezno zaščitila z varovalnimi mrežami, tako kot je predvideno v projektu. Na žalost vseh je narava izvajalca prehitela, saj se je na delu zadevne brežine zgodil zemeljski plaz. Zaščita se sedaj izvaja in bo v kratkem, takoj po izvedeni sanaciji plazu, tudi zaključena.
2. Občina Brda že razpolaga z idejno zasnovo rekonstrukcije križišča na regionalni cesti R2-402 odsek 1426, odsek 1465 in R3-612 odsek 1042 oziroma križišča znanega pod imenom »križišče v Gonjačah«. Pripravljalec idejne zasnove je z naše strani imel eno izmed izhodišč za pripravo idejne zasnove, čim manjše poseganje v privatno zemljišče. Posledično temu tudi v idejni zasnovi ni predvidel avtobusno postajališče in ekološki otok. Že za izvedbo samega cestišča križišča bi po idejni zasnovi potrebovali oziroma posegli v privatno zemljišče v izmeri cca 700 m2. Predlog po odkupu ruševine na parcelni št. 100 k.o. Šmartno je vsekakor zelo smiseln, saj bi verjetno lahko prav na tem zemljišču uredili avtobusno postajališče in ekološki otok. V občinski upravi se obvezujemo, da bomo v najkrajšem možnem času pristopili k lastniku zadevnega zemljišča ter pričeli z razgovori o možnosti odkupa.

Pripravil: ŽUPAN Direktor občinske uprave Franc Mužič

Andrej Markočič